માતાજીની આ પારખશક્તિને લઈને જ રામકૃષ્ણ તેમને વશ થઈને વર્ત્યા છે. માતાજીનાં ગુજરાનની ચિંતા પણ કરી છે. હંમેશા માતાજીના હાથનું જ ને હાથથી જ ભોજન લેતા રામકૃષ્ણને પોતાની થાળી બીજું કોઈ લાવે તે બિલકુલ પસંદ ન પડતું. એક વાર એક ભક્ત સ્ત્રીએ ઠાકુરની થાળી માતાજીના હાથમાંથી લઈને ઠાકુરને જમાડેલા ત્યારે ઠાકુરે માતાજીને આમ કરવા માટે ઠપકો આપેલો. આ સમયે શારદાદેવીનો ઉત્તર હતો : ‘હું કોઈને ના નહિ પાડું. તમે કંઈ મારા એકલીના થોડા છો ? તમે તો બધાંના છો.’ માતાજી ઠાકુરને આવો તટસ્થ પ્રેમ કર્યો છે. સ્ત્રીમાં સામાન્ય રીતે ઘર કરી જતો માલિકીભાવ શારદાદેવીમાં બિલકુલ નથી. તેમનાં આ ગુણલક્ષણે કરીને જ તેમનો માતૃભાવ ખીલ્યો છે, ફૂલ્યોફાલ્યો છે. રામકૃષ્ણે પણ આ જ કારણે તેમને પોતાનાં ઉત્તરાધિકારી તરીકે, પોતાની હયાતી દરમ્યાન જ શિષ્યો સમક્ષ મૂકી આપ્યાં છે. શારદાદેવી પાછળથી રામકૃષ્ણ મિશનનાં સંઘમાતા બન્યાં તેના મૂળમાં सहनौभुक़तु ની તેમની ભાવના પડેલી હતી.